पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. निगम चुनाव के लिए 12 दिनों से जी-तोड़ मेहनत कर रहे 275 प्रत्याशियों की किस्मत का फैसला आज सुबह 10 बजे तक हो जाएगा। मतगणना मंगलवार सुबह 8 बजे शुरू होगी। इस दौरान सुरक्षा व्यवस्था बनाए रखने के मद्देनजर दिल्ली रोड से पावर हाउस आने वाले रूट को डाइवर्ट किया गया है। यह रोड सुबह आठ बजे से करीब एक बजे तक बंद रहेगा।
मतगणना की पूर्व संध्या पर सभी प्रत्याशियों व उनके सियासी आकाओं की सांसें फूली दिखीं। अधिकांश को शाम होते-होते अपने ईष्टदेव भी याद आ गए और सभी जीत सुनिश्चित करने के लिए छिटपुट टोटके भी करते दिखे।
जाट कॉलेज इंडोर स्टेडियम में चुनाव अधिकारियों ने 20 वार्डो की गणना के लिए 20 टेबल लगवाई हैं। इन पर बूथवार मतों की गणना की जाएगी। सभी उम्मीदवारों या उनके मतगणना एजेंटों को सुबह 8 बजे से पहले अपना निर्धारित स्थान ग्रहण करना होगा। मतगणना हॉल में सभी वार्डो के लिए अलग-अलग काउंटर बनाए गए हैं, जहां संबंधित वार्ड की मतगणना का कार्य किया जाएगा। ईवीएम की सुरक्षा के लिए हॉल व उसके पास पुलिसबल तैनात किया गया है।
सोमवार को दोपहर में चुनाव अधिकारियों ने मतगणना प्रबंधों का जायजा भी लिया। मतगणना के दौरान चुनाव लड़ रहा उम्मीदवार या उसके मतगणना एजेंट में से कोई भी एक मतगणना हॉल के अंदर परिणाम घोषित होने तक रह सकता है।
प्रत्याशी व एजेंट नहीं ले जा सकेंगे पेन व मोबाइल फोन
मतगणना हॉल में आते समय किसी भी उम्मीदवार या उसके मतगणना एजेंट को मोबाइल, पर्स, पेन, पेंसिल या कागज आदि ले जाने की अनुमति नहीं होगी। हॉल के अंदर ही उन्हें लिखने के लिए कागज व पेंसिल दी जाएगी। हॉल में प्रवेश के समय उम्मीदवार या उसके एजेंट को संबंधित एआरओ की ओर से जारी पहचान-पत्र दिखाना होगा, जोकि चुनाव अधिकारियों की ओर से सोमवार को ही जारी किए गए हैं।
वेबसाइट पर देख सकेंगे परिणाम: मतगणना के दौरान सूचना लोगों तक पहुंचाने के लिए मतगणना हॉल व आसपास के क्षेत्र में माइक सिस्टम की व्यवस्था की गई है। हर राउंड के परिणाम हरियाणा राज्य निर्वाचन आयोग की वेबसाइट पर अपलोड किए जाएंगे। नगर निगम चुनाव की मतगणना के परिणाम जानने के लिए www.secharyana.nic.in वेबसाइट की मदद ली जा सकती है।
जालियों से देख सकेंगे मतगणना
हॉल में मतगणना के कार्य में निष्पक्षता को देखते हुए गिनती की जगहों को लोहे की जालियां लगाकर अलग कर दिया गया है। मतगणना ड्यूटी पर तैनात कर्मचारी ईवीएम से मतगणना के कार्यो को पूरा करेंगे। जालियों के दूसरी ओर चुनाव लड़ने वाले उम्मीदवार या उसके मतगणना एजेंट के बैठने की जगह होगी। मीडियाकर्मियों की सुविधा के लिए मतगणना हॉल के बाहर इंतजाम किया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn